## Rješenje kojim se trgovačkom društvu Središnja depozitarna agencija d.d., Zagreb, odobrava prospekt o izdavanju do najviše 20.000 redovnih dionica na ime, bez nominalne vrijednosti, privatnom ponudom,

### NN 123/2007 (30.11.2007.), Rješenje kojim se trgovačkom društvu Središnja depozitarna agencija d.d., Zagreb, odobrava prospekt o izdavanju do najviše 20.000 redovnih dionica na ime, bez nominalne vrijednosti, privatnom ponudom,

# HRVATSKA AGENCIJA ZA NADZOR FINANCIJSKIH USLUGA

**3569**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga,
temeljem Zahtjeva trgovačkog društva Središnja depozitarna agencija d.d.,
Zagreb, Heinzelova 62/a, za odobrenje prospekta o izdavanju dionica privatnom
ponudom, na sjednici održanoj 22. studenoga 2007. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu SREDIŠNJA DEPOZITARNA AGENCIJA d.d., Zagreb, Heinzelova
62/a, odobrava se prospekt o izdavanju do najviše 20.000 redovnih dionica na
ime, bez nominalne vrijednosti, privatnom ponudom, ukupne vrijednosti od najviše
7.500.000,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Središnja depozitarna agencija d.d., Zagreb, Heinzelova
62/a, (dalje u tekstu: Izdavatelj), podnijelo je Hrvatskoj agenciji za nadzor
financijskih usluga (dalje u tekstu: Agencija), 12. studenoga 2007. godine,
Zahtjev za odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (dalje u tekstu:
Zakon) i Pravilniku o sadržaju zahtjeva i prilozima za odobrenje prospekta i
skraćenom prospektu (»Narodne novine« broj 118/03, dalje u tekstu: Pravilnik).
II. U provedenom postupku utvrđeno je da je Glavna skupština Izdavatelja, 29.
lipnja 2007. godine, ovlastila upravu da Odlukom poveća temeljni kapital društva
u iznosu do 7.500,000,00 kuna, kroz razdoblje od pet godina. Uprava društva, 30.
listopada 2007. godine, donijela je odluku o povećanju temeljnog kapitala
društva izdavanjem novih dionica temeljem odobrenog kapitala (dalje: Odluka).
Sukladno Odluci, temeljni kapital Izdavatelja povećava se sa iznosa od
15.000.000,00 kuna na iznos do najviše 22.500.000,00 kuna. Temeljni kapital
povećava se izdavanjem i uplatom do najviše 20.000 novih redovnih dionica, koje
glase na ime, bez nominalne vrijednosti. Dionice se izdaju i uplaćuju po cijeni
od 375,00 kuna po dionici.
Dionice se izdaju privatnom ponudom, uz poštivanje prava prvenstva postojećih
dioničara Izdavatelja. Pravo na upis dionica pred­metnog izdanja pripada
isključivo dioničarima Izdavatelja prema stanju na vlasničkom računu koji se
vodi pri Središnjoj depozitarnoj agenciji d.d., Zagreb, na dan 30. listopada
2007. godine. Ovi dioničari mogu razmjerno udjelima u dosadašnjem temeljnom
kapitalu, upisati najmanje onoliko novoizdanih dionica koliko postotno sudjeluju
u temeljnom kapitalu prije povećanja istog. U slučaju da neki dioničari ne
iskoriste svoje pravo upisa ili ga iskoriste samo djelomično, preostale dionice
rasporedit će se onim dioničarima koji upišu više dionica od količine koja im je
garantirana pravom prvenstva, i to u omjerima u kojima dioničari sudjeluju u
dijelu temeljnog kapitala koji na njih otpada.
Upis i uplata dionica trajat će 14 dana, računajući od dana konačnosti Rješenja
Agencije kojim se odobrava prospekt.
Predmetno izdanje dionica smatrat će se uspješnim ukoliko u utvrđenom roku za
upis i uplatu dionica bude upisano i uplaćeno 90,00% predmetnog izdanja dionica.
U slučaju neuspjelog izdanja, Izdavatelj će u roku od 7 (sedam) dana od dana
zaključenja izdanja, obaviti povrat uplata dioničarima koji su upisali i
uplatili dionice.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/35
Urbroj: 326-111/07-3
Zagreb, 22. studenoga 2007.

Predsjednik Uprave
**Ante Samodol**, v. r.

Rješenje, NN 123/2007-3569
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)